Posted by: न्यूज़ ट्रस्ट ऑफ़ इंडिया October 31, 2018
फतेहाबाद के भट्टू इलाके में दिल्ली के सीएम अरविंद केजरीवाल के द्वारा एक जनसभा की गई. उनके साथ उपमुख्यमंत्री मनीष सिसोदिया और स्वास्थ्य मंत्री सत्येंद्र जैन भी मौजूद थे. इस दौरान अरविंद केजरीवाल ने कहा कि दिल्ली में जो पराली से प्रदूषण हो रहा है उसके लिए हरियाणा और पंजाब सहित केंद्र की सरकार जिम्मेदार है.
उन्होंने कहा कि वह पिछले 2 वर्षों से इन सरकारों के यहां पर पराली का समाधान करवाने को लेकर चक्कर काट रहे हैं, लेकिन कोई सुनवाई नहीं हो रही. केजरीवाल ने कहा कि वह पिछले वर्ष केंद्रीय पर्यावरण मंत्री हर्षवर्धन से भी मिले थे और उनके द्वारा कहा गया था कि बीजेपी सरकार किसानों को सब्सिडी पर पराली नष्ट करने के यंत्र देगी, लेकिन ऐसा कुछ भी नहीं हुआ और दिल्ली में प्रदूषण लगातार जारी है.
वहीं केजरीवाल ने कहा कि उनके हरियाणा दौरे को लेकर हरियाणा के सीएम मनोहर लाल खट्टर उनका मजाक उड़ा रहे हैं. केजरीवाल ने सीएम मनोहर लाल को चैलेंज करते हुए कहा कि हरियाणा के सीएम दिल्ली के किसी भी पांच स्कूलों और सरकारी अस्पताल का दौरा कर ले कमी मिले तो बताएं.
वहीं केजरीवाल ने कहा कि वह खुद हरियाणा के 5 स्कूलों और सरकारी अस्पतालों का दौरा करेंगे. हरियाणा की सरकार को खुद पता चल जाएगा कि दिल्ली और हरियाणा के शिक्षा और स्वास्थ्य प्रणाली में क्या अंतर है.
Previous: चमोली में डीएम स्वाति भदौरिया की गाड़ी पर हुआ हमला
Next: गंगा में उड़ेल रहे कंपनी ऑल वेदर रोड का मलबा